Sommerværet som har preget Sør-Norge den siste uka ser ikke ut til å ta slutt.

– Det blir fint vær og mellom 20 og 25 grader i hele Sør-Norge gjennom hele uka, sier vakthavende meteorolog, Olav Krogsæter. til TV 2.

– Godværet ser ut til å fortsette ut i neste uke også, sier han.

Søndag hadde Buskerud fire av de fem varmeste temperaturene i landet. Gulsvik toppet listen på 26,8 grader. Også Oslo lå på varmetoppen med 25,2 grader målt på værstasjonen i Ljabruveien.

Varmest i indre strøk

Og godværet er ikke over. Høytrykket siger sakte østover fra Baltikum mot Vest-Russland, men en rygg blir liggende over Sør-Norge med fortsatt mye fint vær i mange dager.

Høytrykket vil de neste dagene gi varmest vær i indre strøk.

– Det kan bli 28 grader lengst inne i Hardanger og på indre Østland, sier meteorologen.

Dette kartet viser beregnet temperatur onsdag klokken 12. Vi kan tydelig se værskillet som deler landet i to.

Det ser dessverre ut som nordlendingene må være tålmodige med tanke på sommerværet.

– Værskillet går like sør for Bodø, og det ser ikke ut til å bedre seg i nord med det første, sier Krogsæter.

I Nord har det vært relativt kjølig og vått den siste tiden. Det kan bli gradvis lettere vær i Troms og Finnmark, men i Nordland holder det seg grått, vått og kjølig.